作者:顧況
標題:歸陽蕭寺有丁行者能修無生忍擔水施僧況歸命稽首作詩
內容:化佛示持帚，仲尼稱執鞭。列生禦風歸，飼豕如人焉。曹溪第六祖，踏碓逾三年。伊人自何方，長綬趨遙泉。開士行何苦，雙瓶胝兩肩。蕭寺百餘僧，東廚正揚煙。露足沙石裂，外形巾褐穿。若其有此身，豈得安穩眠。獨出違順境，不為寒暑還。大聖於其中，領我心之虔。萬法常空滅，無生因忍全。一國一釋迦，一燈分百千。永願遺世知，現身彌勒前。潛容偏虛空，靈響不可傳。智慧舍利佛，神通自幹連。阿若憍陳如，迦葉迦旃延。左右二菩薩，文殊並普賢。身披六銖衣，億劫為大仙。寶塔寶樓閣，重簷交梵天。譬如一明珠，共贊光白圓。天魔波旬等，降伏金剛堅。野叉羅剎鬼，亦赦塵垢纏。乃致金翅鳥，吞龍護洪淵。一十一眾中，身意皆快然。八河注大海，中有楞伽船。佛法付國王，平等無頗偏。天子事端拱，大臣行其權。玉堂無蠅飛，五月冰凜筵。盡力答明主，猶自招罪愆。九族無白身，百花動嬋娟。神聖惡如此，物華不能妍。祿山一微胡，驅馬來自燕。宛彼宮闕麗，如何犬羊羶。苦哉千萬人，流血成丹川。此輩之死後，鑊湯所熬煎。業風吹其魂，猛火燒其煙。獨有丁行者，無憂樹枝邊。市頭盲老人，長者乞一錢。韜照多密用，為君吟此篇。